Mette Reissmann (S), 2025-12-12:
Mange tak, formand.
Kigger man på danskernes bilvalg i dag, er det tydeligt, at leasing er blevet en helt almindelig og populær måde at have bil på.
Mange familier, pendlere og virksomheder vælger den løsning, fordi det er fleksibelt, det er gennemskueligt og det passer ind i en travl hverdag.
Det er fint, hvis det er sådan, at markedet så også fungerer godt, og at seriøse aktører leverer løsninger, som danskerne kan regne med.
Når man taler med almindelige danskere om leasing, tænker de fleste på helt almindelige lovlige aftaler om at få en bil til netop at få deres hverdag til at hænge sammen.
Men når man så taler med politiet og skattemyndighederne, får man lidt et andet billede, og det er det, vi står over for i dag.
Vi må erkende, at et marked med så mange muligheder også kræver en høj grad af ansvarlighed og kontrol.
Derfor indføres der nu med lovforslaget en ordning for leasingvirksomhederne, så de kommer under tilsyn.
Problemerne på leasingområdet spænder bredt, fra små menneskelige fejl og manglende kendskab til reglerne til tilfælde, hvor regler bøjes og i nogle situationer desværre også bliver brudt med fuldt overlæg.
National enhed for Særlig Kriminalitet, NSK, har peget på, at der i dele af leasingbranchen er problemer med økonomisk kriminalitet, herunder hvidvask, og i øvrigt også bedrageri ved f.eks. kloning af stjålne biler og i visse tilfælde endda koblinger til rocker- og bandemiljøet.
Det kendetegner naturligvis ikke hele branchen, langtfra, men det er et billede, som vi må tage alvorligt.
Derfor er vi i Socialdemokratiet glade for, at regeringen har foreslået, at der skabes mere gennemsigtighed, mere ansvar og mere tryghed for forbrugerne og samfundet i den del af leasingmarkedet, hvor risikoen er størst.
Med lovforslaget foreslår regeringen at indføre en tilladelsesordning for de leasingvirksomheder, som udbyder leasing af motorkøretøjer på forholdsmæssig registreringsafgift.
Det er netop i denne del af markedet, at myndighederne ser kriminaliteten koncentrere sig, og derfor er det også her, der sættes ind.
Lovforslaget indeholder elementer, som er helt afgørende for, at alle virksomheder, der driver aktivitet med leasing af motorkøretøjer på forholdsmæssig registreringsafgift, kan have en ansvarlig drift og ledelse.
Virksomhederne skal fremover have en tilladelse fra Finanstilsynet.
Det betyder, at man skal kunne dokumentere, at man driver sin virksomhed på ordentlige vilkår, at man har en solid og gennemtænkt forretningsmodel, og at ledelsen naturligvis lever op til krav om egnethed og hæderlighed.
Herudover vil der være krav til virksomhedens forretningsgange, der skal sikre, at virksomhederne foretager en forsvarlig betalingsevnevurdering.
Hvidvaskområdet er konstant udfordret af kriminelle, der forsøger at finde nye metoder og veje til at hvidvaske de midler, som de har oparbejdet fra bl.a. skatteunddragelse og narkokriminalitet, og det er afgørende, at der er effektive og afskrækkende værn mod hvidvask.
Derfor foreslås det endvidere, at denne del af branchen bliver omfattet af hvidvaskloven, så Finanstilsynet kan føre et målrettet tilsyn.
Det vil være med til at skabe mere orden på området, som det har været alt for let at udnytte.
Det kan hævdes, at reguleringen burde omfatte hele branchen og ikke kun dem med forholdsmæssig registreringsafgift, men lad mig gerne understrege her, at afgrænsningen bygger på politiets og skattemyndighedernes anbefalinger.
Det er på det område, der foreslås, at kriminaliteten er, og derfor er det også her, vi skal sætte ind, målrettet og proportionelt.
Det er den mest enkle og mindst bureaukratiske løsning.
Der er ingen grund til at overregulere.
Samlet set mener Socialdemokratiet, at lovforslaget bidrager til, at virksomheder, der driver aktivitet med leasing af motorkøretøjer på forholdsmæssig registreringsafgift, har en ansvarlig drift og ledelse.
Danskerne skal trygt kunne lease en bil uden at være bekymret for leasingselskabets retskaffenhed.
Socialdemokratiet ønsker et leasingmarked, hvor de mange seriøse virksomheder kan trives, og at de få, der bevidst misbruger reglerne, får sværere ved at operere.
Det er kun rimeligt, og derfor støtter Socialdemokratiet forslaget.